SL Uradni list Evropske unije C 65/92

Mnenje Evropskega ekonomsko-socialnega odbora o sporočilu Komisije Svetu, Evropskemu parlamentu, Evropskemu ekonomsko-socialnemu odboru in Odboru regij — prispevek Komisije k obdobju razmisleka in za vnaprej: Načrt D za demokracijo, dialog in debato

KOM(2005) 494 končno

(2006/C 65/17)

Komisija je 13. oktobra 2005 sklenila, da v skladu s členom 262 Pogodbe o ustanovitvi Evropske skupnosti Evropski ekonomsko-socialni odbor zaprosi za mnenje o naslednjem dokumentu: Prispevek Komisije k obdobju razmisleka in za vnaprej: Načrt D za demokracijo, dialog in debato

Odbor se je v skladu z odstavkom 1 člena 19 poslovnika na 421. plenarnem zasedanju 26. in 27. oktobra 2005 odločil, da ustanovi pododbor za pripravo dela na to temo.

Pododbor obdobja razmisleka in za vnaprej: Načrt D za demokracijo, dialog in debato, zadolžen za pripravo dela Odbora na to temo, je osnutek mnenja sprejel 1. decembra 2005. Poročevalka je bila ga. Jillian VAN TURNHOUT.

Evropski ekonomsko-socialni odbor je mnenje sprejel na 422. plenarnem zasedanju 14. in 15. decembra 2005 (seja z dne 14. decembra 2005) s 83 glasovi za, 7 glasovi proti in 13 vzdržanimi glasovi.

1. Povzetek

Odbor se je namerno odločil za kratek in povsem operativen odziv na sporočilo Evropske komisije. Navaja nekaj konkretnih ukrepov, s katerimi meni, da bi lahko sam in v sodelovanju z drugimi institucijami bistveno prispeval k širši razpravi med obdobjem za razmislek in po njem. Glavni sporočili sta: že sedaj s pomočjo obeh stebrov civilnega dialoga in okrepljenega evropskega socialnega dialoga izvajati participativno demokracijo in tako vnaprej uresničevati določbe ustavne pogodbe o demokratičnem življenju Unije ter zagotoviti, da se bo v široki razpravi slišal glas organizirane civilne družbe in njenih predstavnikov.

2. Uvod

Spričo

— zelo kratkega roka za pripravo mnenja,

— obsežnejšega pristopa v mnenju Odbora z dne 26. oktobra 2005 na prošnjo Evropskega parlamenta o obdobju za razmislek (1),

— bližnjega sprejetja bele knjige Evropske komisije o komunikacijski strategiji,

— namere o vmesni oceni položaja v prvi polovici leta 2006, ki jo je Evropski svet napovedal v sklepih (2)16. in 17. junija 2005, in zato nujne potrebe po spodbujanju kar najširše razprave v Uniji in državah članicah, tudi na ravni organizirane civilne družbe,

se je Odbor z namenom, da prispeva k vzpostavitvi kar najširše možne razprave, ki bo podprla participativno demokracijo na lokalni, regionalni, nacionalni in evropski ravni, odločil, da se v mnenju omeji na nekaj operativnih priporočil, s katerimi bi lahko sam spodbudil to razpravo in okrepil svojo vlogo kot most med Evropo in organizirano civilno družbo.

Odbor pozdravlja pobudo, ki jo je Evropska komisija dala s sporočilom Načrt D. Kljub temu, da načrt postavlja visoke cilje, kar je tudi nujno, Odbor meni, da je dejanski učinek predlogov lahko vprašljiv, predvsem glede na to, da ni konkretnih navodil, kako se bodo predlagani ukrepi izvajali. Zato upa, da bo lahko pravočasno proučil konkretne predloge, ki jih pričakuje od Komisije. Odbor pa je pripravljen pomagati pri povečanju učinkovitosti predlogov Komisije, predvsem na področjih, ki zadevajo vključitev organizirane civilne družbe.

3. Priporočila

3.1 Po uspešnem pilotnem projektu se Odbor pripravlja na splošno uporabo sistema „elektronskih vizitk“, pri čemer se bilteni po meri pošiljajo na osebne sezname prejemnikov. Tako se bo okrepila povezovalna vloga članov Odbora.

3.2 Po uspešnih forumih interesnih skupin v Bruslju aprila in novembra 2005 o trajnostnem razvoju in „premostitvi vrzeli“ ter predvsem po uspešni uporabi odprte metode razprave namerava Odbor pomagati svojim članom in nacionalnim ekonomsko-socialnim svetom pri organizaciji podobnih forumov interesnih skupin na ravni držav članic. Odbor bi lahko pomagal: — z vključitvijo različnih mrež svojih članov in njihovih organizacij ter tako z izkoriščanjem multiplikacijskih učinkov; — s strokovnim znanjem pri moderiranju odprte metode razprave; — s pripravo priročnika na podlagi svojih dosedanjih izkušenj o tem, kako najbolje organizirati tovrstne forume; — pri prizadevanjih za sodelovanje drugih institucij, predvsem Evropske komisije, kot soorganizatorjev in udeležencev. Tovrstni forumi sami po sebi ne morejo rešiti komunikacijskih težav Evropske unije, lahko pa skupaj z izboljšanimi mehanizmi posvetovanja prispevajo k večji udeležbi civilne družbe v evropski razpravi.

3.3 Na podlagi priporočil v mnenju o obdobju za razmislek, ki je bilo pripravljeno za Evropski parlament, bo Odbor še naprej spodbujal institucije, da že sedaj uresničujejo določbe ustavne pogodbe o participativni demokraciji. EESO predvsem: — poziva Evropsko komisijo, naj predloži predlog ali več predlogov o novih načinih in postopkih za krepitev vključevanja organizirane civilne družbe v oblikovanje politike in zakonodajne postopke Evropske unije v skladu s členom I-47 ustavne pogodbe, — poziva Komisijo h konkretnim korakom za krepitev neposredne vpletenosti državljanov v politični proces na ravni EU s tem, da razmisli o predložitvi predloga, s katerim bodo pobude evropskih državljanov dobile pravno moč v skladu s členom I-47(4) ustavne pogodbe, — poziva Evropsko komisijo, da razmisli o predložitvi predloga za pravo komunikacijsko politiko; — pričakuje, da se bo nov protokol o sodelovanju med Evropsko komisijo in Evropskim ekonomsko-socialnim odborom (3), ki zagotavlja „krepitev kulture dialoga in posvetovanja z organizirano civilno družbo in njenimi predstavniki pri pripravi in izvajanju politik ter sklepov Evropske unije“ v celoti izvajal in spoštoval.

3.4 V duhu Načrta D Evropske komisije Odbor poziva Evropsko komisijo in predvsem njena predstavništva v državah članicah, da člane Odbora polno vključijo v vse svoje pobude za spodbujanje razprave na ravni držav članic in tako zagotovijo, da se bo glas organizirane civilne družbe slišal na bolj sistematičen in primeren način.

3.5 V zvezi s tem Odbor opozarja na različne konkretne ukrepe, ki jih je predlagala Evropska komisija za spodbujanje širše javne razprave in sodelovanja državljanov v demokratičnem procesu ter jo poziva k polni vključitvi Odbora in njegovih članov, predvsem na področjih, kjer bi se moral slišati glas organizirane civilne družbe.

3.6 Poleg tega Odbor v zvezi s tem opozarja na peti del sporočila o financiranju in, predvsem, mnenje Komisije, da „bi bilo treba preostale vire uporabiti za podporo pobud držav članic in civilne družbe“. Kot je podrobno predstavljeno zgoraj, je Odbor pripravljen razširiti uspešno obliko foruma interesnih skupin in bi bil zato pripravljen izvesti podobne skupne ukrepe na ravni držav članic skupaj z Evropsko komisijo, tudi s skupnim financiranjem.

V Bruslju, 14. decembra 2005 Predsednica Evropskega ekonomsko-socialnega odbora Anne-Marie SIGMUND

(1) Obdobje za razmislek: potek, teme in okvir za ovrednotenje razprave o Evropski uniji.

(2) Ref. dok. 10255/1/05 rev. 1.

(3) Podpisan v Bruslju 7. novembra 2005. Besedilo je dostopno na spletni strani EESO.